Papersnake/gushiwen huggingface dataset:
乞彩笺歌
韦庄（唐代）

浣花溪上如花客，绿闇红藏人不识。留得溪头瑟瑟波，

泼成纸上猩猩色。手把金刀擘彩云，有时剪破秋天碧。

不使红霓段段飞，一时驱上丹霞壁。蜀客才多染不供，

卓文醉后开无力。孔雀衔来向日飞，翩翩压折黄金翼。

我有歌诗一千首，磨砻山岳罗星斗。开卷长疑雷电惊，

挥毫只怕龙蛇走。班班布在时人口，满袖松花都未有。

人间无处买烟霞，须知得自神仙手。也知价重连城璧，

一纸万金犹不惜。薛涛昨夜梦中来，殷勤劝向君边觅。
点绛唇 江村
熊琏（清代）

近水人家，芦花掩映黄茅屋。临流濯足。惊起双鸳浴。

沽酒归来，唱个吴江曲。吹横竹。鲈鱼正熟。醉看秋山绿。
渔家傲（再过兴国）
杨泽民（宋代）

秾李素华曾缟昼。当年独冠君芳秀。今日再来眉暗斗。谁人后。追思恰似章台柳。

先自病来迟唧溜。肌肤瘦减宽襟袖。已是无聊仍断酒。徘徊久。者番枉走长亭候。
挽诸葛宣义二首 其二
刘宰（宋代）

兰阶初擢秀，棣萼亦联芳。幻化应难料，悲欢独两忘。

达生知有道，养性更传方。一笑乘云去，谁知本不亡。
寄题喻叔奇国傅郎中园亭二十六咏竹岩
杨万里（宋代）

石友拳然万仞姿，竹君啸处一川漪。
更无二客随巾屦，谁见先生觅句时。
白沙祠堂
郑铭（明代）

昆仑万丈来白龙，一亩中有仙人宫。草色犹馀楚云碧，莲花别作濂溪红。

客星无光尘梦远，凤鸟不来吾道穷。至今寂寞古祠下，薰人依旧自春风。
木兰花（席上赠同邵二生·般涉调）
张先（宋代）

轻牙低掌随声听。合调破空云自凝。姝娘翠黛有人描，琼女分鬟待谁并。

弄妆俱学闲心性。固向鸾台同照影。双头莲子一时花，天碧秋池水如镜。
水友吟
陈景沂（唐代）

阶前砌下新凉，嫩姿弱质婆娑小。仙家甚处，凤雏飞下化成窈窕。尖叶参差，柔枝袅娜，体将玉造。自川葵放后，堂萱谢了，是园苑、无花草。

自恨西风太早。逞芳容、紫围绯绕。管里低昂，篦头约略，空成懊恼。圆胎结就，小铃垂下，直开临□□凡间谪堕，不如西帝，曾关宸抱。
酬姜贫乐
释居简（宋代）

我欲渊明伯仲间，为谁乾没静中闲。直将目送孤鸿度，横截湖飞短艇还。

稍閒便同搜万象，更忙亦可看孤山。是閒真隐多馀地，玄豹何尝肯露斑。
不显名大檀越请偈
释慧远（宋代）

单提直指若为参，贝叶灵文满宝函。
无我无人无寿者，尘尘刹刹是瞿昙。
上尚郎中
刘鉴（宋代）

先生名姓重金台，一路春风手挽回。
黄阁自应调鼎去，青原犹为算舟来。
雪晴和风千家满，云放天光万里开。
毕竟济川须用楫，鞯车行看虎符催。
题太乙莲舟画
童冀（明代）

一叶杭天风，万里秋云远。慎勿向三山，蓬莱近清浅。
寄永嘉崔道融
司空图（唐代）

旅寓虽难定，乘闲是胜游。碧云萧寺霁，红树谢村秋。

戍鼓和潮暗，船灯照岛幽。诗家多滞此，风景似相留。
静晖楼前有荔子一株木老矣犹未生予去其枯枝今岁遂生一二百颗至六月方熟
王十朋（宋代）

木老生迟六月丹，明珠百颗照朱颜。因渠风味思瑶柱，撩我乡心念玉环。

路远应难三日寄，楼高更上一层攀。君谟谱内丁香种，宜在江陈品第间。
朝中措（维扬感怀）
曾觌（宋代）

雕车南陌碾香尘。一梦尚如新。回首旧游何在，柳烟花雾迷春。

如今霜鬓，愁停短棹，懒傍清尊。二十四桥风月，寻思只有消魂。
丫头岩
喻良能（宋代）

自有宇宙有此山，万八千岁须臾间。
亭亭造天屹石壁，雨淋日臾逾坚顽。
且无泉瀑美裙帨，肯以草木媚容颜。
丫头得名良未称，那有巨手梳髻鬟。
会当呼作陆砥柱，长与羲娥阅往还。
思亲 其五
谢枋得（宋代）

九十萱亲天下稀，教儿只诵白华诗。溪冰山玉人无愧，百拜慈帏喜可知。
觉慈寺
戴复古（宋代）

踏破白云登上方，自嫌尘土涴禅床。
千山月色令人醉，半夜梅花入梦香。
深谷不妨春到早，老僧殊为客来忙。
山童懒惯劳呼唤，自拗枯松煮术汤。
咸丰癸丑二月初九日贼攻金陵愈急见势难支即手书绝命词二首 其二
邹鸣鹤（清代）

太仓半粒粟，沧海一微尘。人生百年耳，忠尽仁乃纯。
壬午七月石庵学使重过西园话旧仍用不系舟小集韵 其一
尹继善（清代）

积雨初收晚吹凉，西园留客对晴光。重来渐觉知交少，老去空晴鬓发苍。

远树烟笼钟岭翠，平池波泛藕花香。衔杯话到当年事，残暑疏星句未忘。
数椽
许棐（宋代）

数椽茅屋傍林塘，幽似山僧独住房。夜静只凭猿守宅，昼闲时有鹤升堂。

旋收落叶供茶爨，细捣枯花作印香。书册满床诗满橐，别无生计亦何妨。
立春雪冻有怀道先贤良展诵腊除见寄长篇辄反其韵为诗奉寄
吕南公（宋代）

先春一雪何易消，南山骤见青岧峣。馀寒忽作雨冰怪，似有阴沴相呼招。

第堂晨兴乍出户，畏冷须鬓不敢撩。还归书边拥炉坐，想像悠远情慅忉。

念君幽怀绕嵩少，如镜对物皎莫逃。乘高北望三十六，只见衰朽连平皋。

心随归雁身欲去，又写佳句传鸣嗷。缣图遥遥郡阁迥，高咏尽日行周遭。

无人属和卷自满，蚊蚋讵可冠灵鳌。自来耕野寄病叟，珠玉偶许麻囊韬。

空山寂历时一讽，爽爽不觉惊骨毛。当年只是说苏李，后此岂复论刘曹。

嗟乎步武已误高，蹄涔不录沧海涛。东风浩荡官酎饶，不善酩酊亏二豪。
王龟龄詹事挽章二首
吕祖谦（宋代）

诸老收声尽，佳城又到公。
苍天那可问，吾道竟成穷。
旌卷莆田雨，檐横霅浦风。
今年襟上泪，三哭万夫雄。
七言宿西台江寄别南间寺一首
陈羽（唐代）

曾寄中天第一峰，新辞石室与岩松。归舟独宿寒江上，夜半遥听云外钟。
初冬
汪炎昶（宋代）

城头钟断漏初长，布被寒生一夜霜。
已剧凄凉独似较，后来风色更凄凉。
学射山相传蜀后主刘禅习射於此因以得名有感
何耕（宋代）

修明国政保关山，岂在驰驱纵送间。
空使流人登剑阁，向风长喟笑慵孱。
寒食姑苏道中
谢翱（宋代）

频年感烟草，荒冢几人耕。吴楚逢寒食，山村见独行。

天阴月不死，江晚汐徐生。到海征帆影，悠悠识此情。
题韩滉田家风俗图用旧题者韵 其八 筛
弘历（清代）

老翁坐风檐，咄咄课细簸。将以输天庾，筲三岂谓过。

粗秕讵狼戾，得饱鸡豚贺。痴孙莫唤妪，妪孱正酣卧。
次韵苏公谒告三绝
陈师道（宋代）

竭泽回波不作难，未应平地起风澜。
是身非有从何病，试下先生一著看。
题梅坛
胡发（宋代）

忠肝一点炳如月，世事难将道眼看。
驾取云軿升斗府，惟遗岩壑拱仙坛。
秋日闲居呈赵端行
翁卷（宋代）

闲居观物化，几叶又飞东。
清氯全归月，寒声半是风。
病多怜骨瘦，吟苦笑身穷。
折得邻家菊，还思靖节翁。
田舍即事十首
刘克庄（宋代）

古来观社见春秋，茜袂银钗尽出游。
欲与鲁人同猎较，可怜身世尚它州。
送傅主簿
黄溍（元代）

吾闻上古之世比屋皆可封，有材不必登王公。可怜卫青日尊贵，飞将自老风尘中。

傅公平生经济手，却抱一生今白首。随人骑马著青衫，爽气如虹射牛斗。

出门大笑望长安，长安万里行路难。行路难，知柰何。

赠君一杯酒，请公听我歌。昆崙之山兮高巍巍，黄河之水兮清有时。

洛阳少年休太息，东山谢公来未迟。燕昭之事不足云，陛下圣德如华勋。

愿公功成名遂身早退，鲁连小儿能笑人。
左行人寄惠倭金酒盏醉中赋答
陈献章（明代）

睡乡元自醉乡分，醉兴深时睡兴深。六十七回春又过，茅柴不管注倭金。
玲珑玉（半闲堂赋春雪）
姚云文（宋代）

开岁春迟，早赢得、一白潇潇。风窗淅簌，梦惊金帐春娇。是处貂裘透暖，任尊前回舞，红倦柔腰。今朝。亏陶家、茶鼎寂寥。

料得东皇戏剧，怕蛾儿街柳，先斗元宵。宇宙低迷，倩谁分、浅凸深凹。休嗟空花无据，便真个、琼雕玉琢，总是虚飘。虚飘。且沈醉，趁楼头、零片未消。
游池州林泉寺金碧洞
杜牧（唐代）

袖拂霜林下石棱，潺湲声断满溪冰。

携茶腊月游金碧，合有文章病茂陵。
热三首
杜甫（唐代）

雷霆空霹雳，云雨竟虚无。炎赫衣流汗，低垂气不苏。

乞为寒水玉，愿作冷秋菰。何似儿童岁，风凉出舞雩。

瘴云终不灭，泸水复西来。闭户人高卧，归林鸟却回。

峡中都似火，江上只空雷。想见阴宫雪，风门飒踏开。

朱李沈不冷，雕胡炊屡新。将衰骨尽痛，被褐味空频。

欻翕炎蒸景，飘摇征戍人。十年可解甲，为尔一沾巾。
咏史 其二
龙燮（清代）

谢傅儿曹亦斗鸡，投鞭真可断虹霓。休夸决胜东山墅，只为苻坚下子低。
卧疾绝句
陈师道（宋代）

老里何堪病再来，愁边不复酒相开。
一生也作千年调，两脚犹须万里回。
萧郸草书歌
顾况（唐代）

萧子草书人不及，洞庭叶落秋风急。上林花开春露湿，

花枝濛濛向水垂，见君数行之洒落，石上之松松下鹤。

若把君书比仲将，不知谁在凌云阁。
赐冠帔杨氏挽诗
魏了翁（宋代）

宾筵笾秩秩，宗室被祁祁。
琴瑟鸡鸣御，山河象服宜。
六珈不偕老，两髧誓维仪。
一代贤公子，堂堂锁繐帷。
送退斋先生归武夷
林若存（宋代）

书院新鳌峰，五观祠学宫，
马邵独避席，将无道不同。
专专论的派，此理谁当穷。
独学无师友，前儒议温公。
准绳规矩内，安得鞭霆风。
继柏岩大禅师韵
耶律楚材（元代）

行尽千程与万程，谁能退步见严宸。饶渠解释庭前雪，笑彼难除室外尘。

翡翠帘前犹是汝，琉璃殿上更何人。直须鹤出银笼外，受用壶天不夜春。
赠八十翁何中翰迁故世庙侍臣也 其一
王世贞（明代）

炼来仙骨五铢轻，鹤背何年上太清。知是玉皇香案吏，可能还记步虚声。
祗树庵
雪浪法师（明代）

山气笼从晓出云，一溪流水望中分。
岩花树树红相映，竹里横拖白练裙。
禁烟节
徐搢珊（清代）

今传禁火已多年，时记清明一日前。杨柳无知偏犯禁，桃花林外散轻烟。
【仙吕】赏花时_香爇龙涎宝
高安道（元代）

香爇龙涎宝篆残，帘卷虾须春昼闲。心事苦相关，春光欲晚，无一字报平安。
【尾】意无聊，愁无限，花落也莺慵燕懒。两地相思会面难，上危楼凭暖雕阑。畅心烦，盼杀人也秋水春山！几时看宝髻蓬松云乱绾？怕的是樽空酒阑，月斜人散，背银灯偷把泪珠弹。
水调歌头（赠汪亻秀才）
张元干（宋代）

袖手看飞雪，高卧过残冬。飘然底事春到，先我逐孤鸿。挟取笔端风雨，快写胸中丘壑，不肯下樊笼。大笑了今古，乘兴便西东。

一尊酒，知何处，又相逢。奴星结柳，与君同送五家穷。好是橘封千户，正恐楼高百尺，湖海有元龙。目光在牛背，马耳射东风。
过峡江
梁继善（明代）

曾过雪浪当残腊，今见东风吹绿苔。峡出清冰浮玉去，江衔炎日荡金回。

真人试剑仍留石，高士垂竿尚有台。作客经年重怀古，不堪蒲节又相催。
念奴娇·冰容玉格
程大昌（宋代）

冰容玉格，笑桃杏、非是闺帏装束。待要舒华那更管，朔气凝波束木。五鬣山松，万年宫树，仅仅存馀绿。一枝寄赠，教渠知道春复。宁解车马成蹊，高标宜雪月，仍便溪谷。纵有知闻，谁办得、驾野凌寒秉烛。尽更荒闲，终难掩抑，风里香千斛。林坰兴尽，此时鼎味翻足。
入桂林歇滑石驿题碧玉泉
张孝祥（宋代）

百折崎岖岭路头，一环清駃石间流。须君净洗南来眼，此去山川胜北州。
垓下之围
司马迁（两汉）

项王军壁垓下，兵少食尽，汉军及诸侯兵围之数重。夜闻汉军四面皆楚歌，项王乃大惊曰：“汉皆已得楚乎？是何楚人之多也！”项王则夜起，饮帐中。有美人名虞，常幸从；骏马名骓，常骑之。于是项王乃悲歌慷慨，自为诗曰：“力拔山兮气盖世，时不利兮骓不逝。骓不逝兮可奈何，虞兮虞兮奈若何！”歌数阕，美人和之。项王泣数行下，左右皆泣，莫能仰视。

于是项王乃上马骑，麾下壮士骑从者八百余人，直夜溃围南出，驰走。平明，汉军乃觉之，令骑将灌婴以五千骑追之。项王渡淮，骑能属者百余人耳。项王至阴陵，迷失道，问一田父，田父绐曰：“左。”左，乃陷大泽中，以故汉追及之。项王乃复引兵而东，至东城，乃有二十八骑。汉骑追者数千人。项王自度不得脱，谓其骑曰：“吾起兵至今八岁矣，身七十余战，所当者破，所击者服，未尝败北，遂霸有天下。然今卒困于此，此天之亡我，非战之罪也。今日固决死，愿为诸君快战，必三胜之，为诸君溃围，斩将，刈旗，令诸君知天亡我，非战之罪也。”乃分其骑以为四队，四向。汉军围之数重。项王谓其骑曰：“吾为公取彼一将。”令四面骑驰下，期山东为三处。于是项王大呼驰下，汉军皆披靡，遂斩汉一将。是时，赤泉侯为骑将，追项王，项王嗔目而叱之，赤泉侯人马俱惊，辟易数里。与其骑会为三处。汉军不知项王所在，乃分军为三，复围之。项王乃驰，复斩汉一都尉，杀数十百人，复聚其骑，亡其两骑耳。乃谓其骑曰：“何如？”骑皆伏曰：“如大王言！”

于是项王乃欲东渡乌江。乌江亭长舣船待，谓项王曰：“江东虽小，地方千里，众数十万人，亦足王也。愿大王急渡。今独臣有船，汉军至，无以渡。”项王笑曰：“天之亡我，我何渡为！且籍与江东子弟八千人渡江而西，今无一人还，纵江东父兄怜而王我，我何面目见之？纵彼不言，籍独不愧于心乎？”乃谓亭长曰：“吾知公长者。吾骑此马五岁，所当无敌，尝一日行千里，不忍杀之，以赐公。”乃令骑皆下马步行，持短兵接战。独籍所杀汉军数百人。项王身亦被十余创，顾见汉骑司马吕马童，曰：“若非吾故人乎？”马童面之，指王翳曰：“此项王也。”项王乃曰：“吾闻汉购我头千金，邑万户，吾为若德。”乃自刎而死。
赠王思延都护
杨承鲲（明代）

读书十年无一字，雷雨荒山走魑魅。
垂老不知行路难，翻向衡门纪灾异。
眼中五岳分秋毫，笔底风霜半憔悴。
朅来燕市三日游，击筑泣下常幽忧。
城云不动冻日白，对酒忽忆梁园秋。
信陵门下宾客尽，魏王池台烟树愁。
信阳王君鹰扬质，众中与我情常密。
肯将肝胆向时人，不惜皮毛见胶漆。
高牙大蕣手自取，翠羽金膏漫相失。
长安大道霜日晴，赤骠蹀躞黄金缨。
每携斗酒慰寒谷，并问生涯怜杜蘅。
四郊逡巡马常备，百函矢口书还成。
慷慨相逢久相别，百年草草何愁绝。
壮士空存越石心，老妻但笑张仪舌。
归去天南忆旧游，茅堂昼掩青谿雪。
偈颂二十二首
释妙伦（宋代）

空兮空兮无背面，拈起豁然成两片。
搭向南屏山角头，千古万古少人见。
要见么，金乌飞上琉璃殿。
成汤
王十朋（宋代）

大乙兴仁兽网中，鸣条一战遂成功。归来犹自怀惭德，事与唐虞已不同。
挽黄德远堂长二首 其一
刘克庄（宋代）

虽与长君友，居常敬少君。何曾锦袄子，竟老布襦群。

申白无殊礼，程朱有旧闻。谁为复斋传，应许附青云。
暮春
余靖（宋代）

草带全铺翠，花房半坠红。
农家榆荚雨，江国鲤鱼风。
堤柳绵争扑，山樱火共烘。
长安少年客，不信有衰翁。
听独杵捣衣
慧偘（隋代）

非是无人助，意欲自鸣砧。向月怜孤影，承风送迥音。

疑捣双丝练，似奏一弦琴。令君闻独杵，知妾有专心。
送赵右秋二首
华岳（宋代）

闽藩齐指右参军，玉骨清无半点尘。
一味恤刑常召祸，十年游宦只忧贫。
圜扉月照金波夜，寒谷花开玉树春。
客子与君虽素昧，一时聊记子张绅。
秋晚杂书三十首
方回（元代）

君子食己德，小人食己力。
万卷空自读，一钱终不直。
使此腹无书，讵可登仕籍。
艰难一饭故，展转百忧集。
前臑不复梦，归灌畦数席。
芋自已足掘，豆荚亦可摘。
所烹无不美，自我锄上出。
寄谢朵颐人，抱饥幸无戚。
适安招游汤镇不果赴
陈起（宋代）

汤镇古祠宫，招邀及倦翁。
轻裘乘晓月，骏马逐东风。
野色观无分，春光病见攻。
行将迎诞日，一瓣拟遥通。
大西门升八旗官阅骑射作
玄烨（清代）

骑射为观德，从来旧制存。久安惜将老，长治厌兵繁。

训练虽成法，忠贞实本原。先知亲上义，不必问私恩。
齐天乐
董嗣杲（宋代）

玉山曾醉凉州梦，图芳京无今古。露颗虬藤，风枝蠹叶，遗墨何人收取。当时赠与。记轻别西湖，笑离南浦。万里奚囊，岂知随处助吟苦。

归来情寄谩远，旧寻犹在望，荒亭荒圃。绀蕾攒冰，苍阴弄月，休说堆盘马乳。云梯尚阻。袖一幅秋烟，扫空尘土。静想山窗，半乘寒架雨。
酬屠长卿谈道
王世贞（明代）

汉武招炎柄，神威鞭八荒。贵富无终极，欢娱焉得长。

上感西母精，譬说将万方。灵药点行尸，非腐仅成僵。

太白宦不达，蓬累因风翔。自云大还就，毛骨皆灵香。

逍遥竟八极，婉姱凋三光。采石一醉归，鲸背天茫茫。

得意失意人，于道皆有妨。其言快人耳，其事令心伤。

云■下璇霄，绛节丽朝霜。下迎扫除者，不问陶华阳。

柏叶瞿仙童，远胜其师黄。罔象获玄珠，智者空遑遑。

窍为聪明凿，羊用岐路亡。才鬼与顽仙，其究安得当。

仙成故不顽，才鬼沦披猖。余计业已失，谋君安得臧。

不睹襄城辙，大雾迷康庄。自非小儿言，七圣俱彷徨。
题刘高士看云图
杨万里（宋代）

偶为看云且罢琴，万山寒隔一溪深。
谁言咽月餐云客，中有忧时致主心。
戏咏
陆游（宋代）

岁历还逾半，人生但可悲，此身犹者健，随处且儿嬉。
累瓦初成塔，埋盆又作池。
惟应上庭树，不及髧髦时。
泛舟自西海至万寿寺 其三
弘历（清代）

招提门枕碧溪流，月相瞻依偶憩留。忆我当年题句处，假山松栝绿阴稠。
次韵和郭固太保留别长句
刘攽（宋代）

关西兵马盛车邻，君向吴门望缇群。聚米山川都掌内，折胶天气及秋分。

大将军令穷青海，三受降城起拂云。壮士不甘文学老，应须一剑取功勋。
侨寄山居霍然几月凡见之於目闻之於耳者辄缀
王志道（宋代）

羃羃黄云麦垅秋，牧童横笛倒骑牛。
百爹饲养痢葫芦扇，持向田头蔽日头。
多病简出偶成呈郫令张盘公大夫
杨天惠（宋代）

相从一笑忘蹉跎，三过秋风锦水波。游子依人仰眉睫，令兄爱水费弦歌。

思归仙鹤方惊露，欲起病凫还避罗。共感乌纱能爱老，长长遮护两苍皤。
学圃探梅雨阻斋中同陶大补梅，王十一木杠作
贡良（清代）

胜集何妨信宿留，名园载酒正堪游。停云三径当良夜，插菊东堪忆去秋。

细雨漫寻芳草梦，嫩寒欲上杏花楼。板桥新涨春波绿，拟买扁舟泛莫愁。
谢灵运
徐钧（宋代）

眼空朝市爱山林，放浪登临寄笑吟。
毕竟趋荣成异代，耻秦空抱鲁连心。
【商调】挂金索_我爱闲居，
未知作者（元代）

我爱闲居，心镜常皎洁。境灭情忘，自然无分别。云散长空，露出清霄月。
此个家风，有口难分说。
一更里澄心，下手端然坐。赶退群魔，队队白羊过。剔起心灯，照见元初我。
方寸玲珑，宝珠悬一颗。
二更里人静，万事都无染。一对金蟾，上下来盘旋。吓退三尸，奔走如雷电。
白雪慢慢。降下纟花片。
三更里阳生，子母朝金阙。海底灵龟，吸尽金乌血。一气绵绵，三关都透彻。
万道霞光，捧出西江月。
四更里无事，四边都宁静。内放心花，赏玩长春景。戊己门开，有个真人进。
一粒金丹，运上昆仑顶。
五更里天明，还了修行愿。龙虎相交，倒把黄河卷。半空里雷声，鬼神难测
辩。
认得元初，本来真头面。
斋罢闲行，独唱无人和。山里樵夫，也唱哩仑罗。上了一个坡，下了一
个坡，便做高官，也只不如我。
过了一年，又是添一岁。每日随缘，争甚闲和气。可怜韶华，奔走如捻指。
莫待临头，腊月三十日。
奉劝人人，一一听分诉。不晓阴阳，怎知修行路。始初下手，炼就铅汞体。
自有龟蛇，引人曹溪路。
聪明君子，一一听分诉。甲子六年，看看降真数。跳出凡笼，一个长生路。
免教阎王，鬼使来勾取。
一月往返两经飞来寺
梁元柱（明代）

重过山寺赋离骚，笑杀山僧复拥旄。敢是寻盟于气象，却将幽意问松涛。

山花别我犹馀黛，江柳迎人未著绦。此地清缘应不浅，莫教层磴任蓬蒿。
减字木兰花（和董令升正月五日会客）
王之道（宋代）

蛾眉螓首。舞雪娇回开冻候。尽道今年。千里风光萃绮筵。

坐来新月。照我苍颜并白发。酒到休辞。自有黄芽介寿祺。
寄从弟鳣堂 其二
杨邦乂（宋代）

一片长江滚滚流，此生何日遂归休。秋风准拟搔人耳，可待霜寒始索裘。
将之豫章别葆光先生
张坚（宋代）

西山唤我陪轻举，上馆留君养大远。
莫起世间离别念，他年相见两童颜。
忆昨四首 其二
揭傒斯（元代）

宫草葱茸禁树齐，日趋延颢对凝晖。朝迎步辇花间立，暮送回凝柳下归。

碧殿东浮苍巘合，金河北引玉泉肥。几回弘庆门前路，春气濛濛欲湿衣。
送人游邵州
狄焕（唐代）

春江正渺渺，送别两依依。烟里棹将远，渡头人未归。

渔家侵叠浪，岛树挂残晖。况入湖湘路，那堪花乱飞。
游浮邱呈赵汝迈太史
何孙谋（明代）

灵源谁为辟空寥，路入云林一径遥。谩道蓬莱隔清浅，已看楼阁郁岧峣。

玉堂仙吏纾苍佩，紫气真人下绛霄。何祇凤笙堪共听，预闻钧乐待和韶。
贤首灯侍者求无尽
释绍昙（宋代）

灿发心灯耿夜台，一花开了一花开。
普光明殿重重见，端的传从七佛来。
偶成
刘季孙（宋代）

每过杨子宅，时醉庾公楼。黄鹄云霄志，白蘋江海流。

读书非世用，种树是吾谋。自识文章贵，多寻潇洒侯。
拟曾晰莫春唱答歌六章 其三
戴亨（清代）

物无心而成化兮觉天地之无私。纷欣欣而茂育兮身亦游于化机。

人害匪徒兮地害匪宜。
浣溪纱 朝雾
李祁（宋代）

咫尺迷漫路不分，街灯隐约未全吞。茫茫春雾拥乾坤。

回首忽惊今丧我，微吟犹喜得吾真。雪泥何必定留痕。
示客
陆游（宋代）

久泛烟波不问津，腾腾且复养吾真。
每持杯酒呼江月，殊胜征衣化路尘。
半枕何人游蚁垤，立谈为汝脱狐身。
挂帆莫恨潇湘远，是处相逢一笑新。
天池泉
范端臣（宋代）

天然水泓洞，不涸亦不涌。
纷披石苔静，掩翳寒茗拥。
微风不生波，金刹影时动。
经江宁览旧迹至玄武湖
张九龄（唐代）

南国更数世，北湖方十洲。天清华林苑，日晏景阳楼。

果下回仙骑，津傍驻彩斿。凫鹥喧凤管，荷芰斗龙舟。

七子陪诗赋，千人和棹讴。应言在镐乐，不让横汾秋。

风俗因纾慢，江山成易由。驹王信不武，孙叔是无谋。

佳气日将歇，霸功谁与修。桑田东海变，麋鹿姑苏游。

否运争三国，康时劣九州。山虽幕府在，馆岂豫章留。

水淀还相阅，菱歌亦故遒。雄图不足问，唯想事风流。
又各赠一绝 施良臣
王十朋（宋代）

学传士丐旧家声，诗法肩吾句已成。尊酒论文两经岁，却因送别倍钟情。
山家暮春
陆游（宋代）

行饭独相羊，扶藜过野塘。
晴光生蝶粉，暖律变莺吭。
美群儿竞，蚕饥小妇忙。
深知游宦恶，穷死勿离乡。
水龙吟（奉川实化凤花）
陈允平（宋代）

杜鹃啼老春愁，泪痕吹作胭脂雨。飞花乱点，东风枝上，红翔翠翥。丹穴鸣初，碧梧栖未，凄凉山坞。怅琼姬梦远，玉箫声断，孤鸾影、对谁舞。

林下风光自许。算何必、玉京瑶圃。阑干醉倚，游尘香散，芳菲无主。经院僧眠，月楼钟静，欲飞还驻。待青松、化尽苍龙头角，共乘云去。
寿千亿
王野（宋代）

三十六洞天下奇，三十六峰名武夷。武夷山中溪九曲，曲曲泻出清涟漪。

溪南溪北山对立，拔地插天几千尺。或如丹砂丹，或如碧玉碧。

东望开楼台，南顾俨城壁。廪庾积其西，车盖列其北。

磊磊落落不可名，怪怪奇奇神所刻。草木不移寒暑心，岩峦长带烟霞色。

太玄姥，武夷君，幔亭虹桥凌紫云。曾孙宴罢桑海变，长琴短鼓空纷纷。

魏公子，张真人，嗜酒一谪八百春。功成白日生羽翼，巅崖灵蜕犹如新。

我欲冥搜极幽远，棹船朝去暮忘返。峰回嶂合忽复迷，安得飞梯宿云巘。

鸾鹤去兮猿猱啼，恍空中兮闻金鸡。石啮足兮溅溅，风吹衣兮凄凄，洄洑萦折。

谽谺崔嵬，石堂真馆豁然而中开。壑舟不坠栈不朽，至今药炉丹鼎髣髴千仞之层崖。

目亦不能尽，心亦不能恻。桃源风景未复见，柯山日月难重得。

鼓余枻兮潺湲，乘惊波兮下前滩。瞬息兮回首，失向来兮巑岏。

呜呼，列仙高拱兮宅玄都，二圣继御兮恢炎图。措斯世于平乂，应皇家兮瑶符。

臣守藩兮南国，臣倾心兮北极。山之高兮水之深，祝吾皇兮寿千亿。
贺陈毓瑞生辰诗二章 其二
何佩萱（清代）

十年旧友喜相逢，下榻相邀忆去冬。五世其昌占卜凤，三江豪去属元龙。

精神钁铄知人品，笔墨飞扬愧阿侬。异地喜拈初度句，尽教桃熟满花封。
夏日闲居杂兴（三首）
李濂（明代）

自著荷衣学灌畦，厌闻车马到幽栖。
始知天地真刍狗，安得形容似木鸡。
卧爱柳风鸣枕畔，坐看梅雨过村西。
邻翁若叩闲居乐，只问诗奚与酒奚。
寄东白许元发
谢翱（宋代）

昔我来南方，采药与君遇。仙核堕寒芜，水花明远渚。

云空参语外，露下离立处。别来荒烟中，五阅寒与暑。

寒暑岂异初，肌发不如故。闻处人道变，未得世病愈。

驱车望东白，此情那可溯。倘及乘青蜺，为君拂尘羽。
正之复次前韵作四篇见示是日适登城楼以望江山且阅捷报因赋六章以报之 其三
李纲（宋代）

晋败苻秦淝水滨，谢公祗用八千人。飞腾貔虎生修翼，屠剪鲸千脍硬鳞。

否运既倾终反泰，寒威已振却成春。吾皇盛德超千古，接士端如见大宾。
冬日杂吟 其三
焦循（清代）

儒者崇空虚，聚徒说心性。莠民亦效之，左道干法令。

食芹莫食蛭，食蛭生疴病。事儒莫事魔，事魔绝身命。

大道若路然，孝弟重百行。烹肉养尊亲，殷殷告众姓。
闰月朔日寄府公给事二首 其二
刘敞（宋代）

嘉月重非常，芳期及载阳。却因春意晚，得见岁华长。

馀雪留寒色，新梅著早香。祗应勤一醉，持以答风光。
王兹园丈过访偕登北寺塔旋至元都观 其一
许传霈（清代）

鸟啼客梦醒，侵晨不安席。手持金错刀，起为瓶花摘。

忽闻乡语声，知有故乡客。出门获晤言，入室亲颜色。

道自维扬来，阿兄数晨夕。远归才半涂，同梦嗟永隔。

无计尽君欢，登塔想奇特。君亦欣然从，惜此足无力。

拾级未及巅，雨云头上黑。
北归客至述怀
周天球（明代）

脱迹风尘少自宽，对君杯酒话更阑。
去天尺五终非近，行路寻常总是难。
解佩尚余孤剑在，探囊不问一钱看。
泰阶星斗时时合，彩笔于今未易干。
诗三百三首 其一七七
寒山（唐代）

忆昔遇逢处，人间逐胜游。乐山登万仞，爱水泛千舟。

送客琵琶谷，携琴鹦鹉洲。焉知松树下，抱膝冷飕飕。
南徐题友人郊居
吴仁璧（唐代）

门前樵径连江寺，岸下渔矶系海槎。

待到秋深好时节，与君长醉隐侯家。
寄题章泽民快轩二首 其一
欧阳澈（宋代）

寓意标名气象雄，快哉岂为一襟风。端期骥子穷经敏，早向蟾庭射策通。

奔逸伫当跻捷径，栖迟暂此寄尘踪。过门大嚼徒虚语，未若芝兰志不同。
幽兰花
苏辙（宋代）

李径桃蹊次第开，穠香百和袭人来。
春风欲擅秋风巧，催出幽兰继落梅。
珍重幽兰开一枝，清香耿耿听犹疑。
定应欲较香高下，故取群芳竞发时。
和人见赠四首
曹勋（宋代）

尝借虏前三尺地，从容壮节进铜盘。
如今袖手林泉去，惟喜天开二圣欢。
沉醉东风·渔夫
白朴（元代）

黄芦岸白蘋渡口，绿柳堤红蓼滩头。虽无刎颈交，却有忘机友，点秋江白鹭沙鸥。傲杀人间万户侯，不识字烟波钓叟。
再用前韵勉诸友
王十朋（宋代）

蚕妇欲晴农欲雨，书生事业无雨晴。况兹长日足可惜，薰风入户精神清。

虚窗文字遮眼暗，短檠灯火通宵明。纸为良田力耕穫，一廛稼穑嗤许行。

太山北斗仰韩子，千态万状穷周情。群居涵养务浑厚，藩篱剖破销纷争。

拭目天衢骧骥足，下视污池雀儿浴。
次韵盘隐新亭
释居简（宋代）

管领风烟一半闲，池南池北画阑间。红添蜀绮渐成韵，绿间湘琼过得斑。

待燕欲归帘尽卷，惜猿蜚去栅犹关。种花先课园丁最，看到丛犀赋小山。
鹧鸪天 寿友人母
李漳（宋代）

淑德由来孟母名。方瞳鹤发莹精神。天教遐算灵椿比，亲见贤郎擢桂荣。

逢诞日，庆孙曾。金花纶诰又重新。愿君学得司空母，管取年高寿太平。
追和东坡梅花十绝
王之道（宋代）

步入芳丛脚自轻，看来群卉眼偏明。
和羹有实休疑晚，况是东君旧着情。
菩萨蛮
冯幵（清代）

华灯红壁闻箫鼓。雄龙雌凤遥相语。抱得七弦琴。无人知此心。

相丝怜曲局。无意调膏沐。沟水日西东。君心同不同。
提舶携具过云榭知宗出示和章复用韵 其二
王十朋（宋代）

老来忧患苦无端，一笑相逢强自宽。诗律频调代音乐，寿觞满引当仙丹。

二山坐对事非偶，三径思归盟不寒。出岫白云知几许，榭中矫首共遐观。
王鸿胪同瑴乞归以养母也黎惟敬内翰合燕中诸名士以诗送之而题曰青山招隐属不佞次焉
王世贞（明代）

昔读招隐篇，白云栖桂树。矫首望白云，吾亲在其处。

是以夕上书，朝即挂冠去。陋此介推怨，龙蛇安所慕。

笑彼东方达，朝薮终何据。躬耕慧山麓，菽水足旦暮。

身隐竟焉文，吾诗耳当污。
晖仲叔挽词
韩元吉（宋代）

材业光华蔼荐绅，由来孝子出忠臣。
五年字邑祗明诏，两路观风惠远民。
徐穉湖边才卜筑，葛翁山下忽栖神。
朔云千里人挥泪，遗命归从大母邻。
岁暮夜雪招二王诗人菲果小饮
徐渭（明代）

斗酒那能不醉休，醉来可使不歌不？
黄金虽我无颜色，秋水还谁辨马牛？
笑插落梅花乱鬓，起看城雪筋冰楼。
一角忽风天尽黑，万鸦抟雨下枝头。
琅邪三十二咏 其一 琅邪山门
韦骧（宋代）

双鹤栖华表，仙山自此通。云霞自扃锁，尘土若为攻。
句
刘雪巢（宋代）

不知何处有唐诗。
挽刘知县
文天祥（宋代）

玉海渊源懿，金闺步武高。
功名千载意，翰墨一时豪。
天马含风骨，秋鹰折羽毛。
相逢俱白发，流涕湿征袍。
题晤上人诗卷
刘克庄（宋代）

星星短发茁霜根，今后村非昔后村。
无客雨中能裹饭，有僧月下忽敲门。
佛为摩顶虽真觉，儒劝加巾亦格言。
师不茹荤余止酒，何时煮茗得重论。
邀月台
罗从彦（宋代）

矮作垣墙小作台，时邀明月写襟怀。夜深独有长庚伴，不许庸人取次来。
祷雨蟹泉
刘子翚（宋代）

厌旱讼风伯，苦雨诛云师。
天公良独难，尔民多怨咨。
夏潦包原隰，苗端涨清漪。
冬暄但流尘，土坚不衔犁。
阴阳有乘除，此理固可推。
惟神执天权，悯物思济之。
穴泉类蹄涔，幽灵隐其涯。
仿佛小双螯，控御蛟龙随。
名居列曜尊，箕毕可指撝。
顾匪郭索伦，尝辱左手持。
滂沱为一纵，岂惟润东菑。
灏灏燠气清，浮浮瘴烟披。
将闻鼓腹谣，它求折肱医。
寸泽垂二惠，此功神所尸。
遥知青青麦，春风满陵陂。
吾侪饱汤饼，敢后椒浆期。
将至丹阳
朱泰修（清代）

离情无著处，渔笛忽然开。荒岸高于堞，片帆飞落云。

船唇添暝色，鸟背度斜曛。强欲春愁遣，篷窗酒半醺。
游琴台
喻汝砺（宋代）

皋朔语类俳，上颇倡优之。严吾数预事，惨凛失所栖。

慨彼猜忌姿，公卿命如丝。夫子乃谒闲，翩翩富丰仪。

眷言彼姝子，深情结幽期。浩露泛酒瓮，轻云思琴徽。

抚弦视八荒，颇觉秦岫低。纷纷汉诸子，悟解良独迟。

一朝不自保，颈血沾裳衣。公岂不炯戒，虑祸盖已微。

污已迥前识，达生迈天倪。阔哉昭旷情，岂屑后代嗤。
青玉案 此下原有青玉案一从东别长安道一首
佚名（宋代）

无为大道人难晓。只为工夫少。猛悟回光常返照。三田之内，六府之中，尘垢频频扫。诸缘断处清怀抱。一点虚灵自耀。认得玄元清静道。百关调畅，一性圆明，得出游仙岛。
酬赵少尹戏示诸侄元阳等因以见赠
卢纶（唐代）

八龙三虎俨成行，琼树花开鹤翼张。且请同观舞鸲鹆，

何须竟翼食槟榔。归时每爱怀朱橘，戏处常闻佩紫囊。

谬入阮家逢庆乐，竹林因得奉壶觞。
上元行幄赐宴观灯即事联句
弘历（清代）

青郊行庆共民娱，上苑观灯景略殊。玉䨲团圞临广幕，银花璀璨散平芜。

遥山横雪光添炯，上日占年瑞表符。大地阳和回北极，中宵景庆映南弧。

琉璃河畔冰犹合，涿鹿城边草未苏。载道人欢瞻䍐罼，初筵宾序列氍毹。

御营酬节鳌山设，春酒称觞凤辇扶。继照曦光成不夜，先春林采竞交柎。

玻瓈挂定欹还整，绯佩飘来缀复纡。响入长天回雁阵，烟留遗穗滴莲壶。

千枝艳欲欺张令，几曲词应失石湖。宝界光明皆佛国，蕊宫离蔚自仙都。

为添佳话传燕赵，便阅亨衢达越吴。真是携来三学士，惊看捧出百骊珠。

七襄锦烂天孙织，万道金流列缺驱。飞卷紫澜腾墨海，点成银汞出丹炉。

盘旋群鹤自来去，曼衍鯈鱼乍有无。状喷玑璇题趵突，助欢罴虎召都卢。

偨池火树还翔燕，靃靡冰荷欲隐凫。尚忆贫家一盏对，合教天上六么输。

云和凤琯吹阳律，法部鸾音叶野歈。冰宇雷轰喧枥马，㡢城风静立竿乌。

行联万岁宜春字，巧绘群真献寿图。眩目纷披凭斗捷，摩肩攒耸任招呼。

旌门不禁来苍叟，蚕事相迎祀紫姑。讵必广陵誇独盛，须知于蔿赏宁孤。

空中论斗倾红豆，瓶里骈枝绽绿芙。色莹寒芒连五纬，粒翻新样杂三铢。

金绳斜曳催弦矢，綵驾高悬转辘轳。香案氤氲垂朵朵，绛衣舞蹈唱喁喁。

风云龙变真神也，顷刻花开有是乎。到处长安太平节，胜邀蓬岛列仙儒。

闾阎喜气覃三辅，巷陌欢声接九衢。道协赓飏时正泰，爻占宴衎义为需。

要祈南亩书丰谷，不数东都赐大酺。屑饤琅霜凝粔籹，香浮琼液得醍醐。

华裀坐侍衣冠会，嘉夜歌传昭旷途。漫拟鸿文扬豫大，相期鱼直进吁谟。
郡宴合生
抚州乐妓（宋代）

同是天边侍从臣，江头相遇转情亲。
莹如临汝无瑕玉，暖作庐陵有脚春。
五马今朝成十马，两人前日压千人。
便看飞诏催归去，共坐中书秉化钧。
次和答张訚寄灵寿杖
李廌（宋代）

我生职贫病，壮龄俄早衰。朱颜不少贷，白发太先期。

故人独闵余，远寄灵寿枝。老景知有赖，醒醉为扶持。
季父习静哀诗四首
刘克庄（宋代）

习静先生子刘子，新阡即此是标题。
便无华表翔双鹤，不有生刍藉只鸡。
在昔陶潜书处士，从它孟德揭征西。
原头一恸关伦纪，始信彭殇未易齐。
林处士幽居
郑昂（宋代）

山篱短短径斜斜，屋子三间竹半遮。
岁馑无僧供菜把，天寒有鹤守梅花。
武陵流水非秦世，姑孰青山落谢家。
共约春晴草芽动，杖藜携酒踏晴沙。
青冢
杜牧（唐代）

青冢前头陇水流，燕支山上暮云秋。

蛾眉一坠穷泉路，夜夜孤魂月下愁。
咏小瀑布
皎然（唐代）

瀑布小更奇，潺湲二三尺。细脉穿乱沙，丛声咽危石。

初因智者赏，果会幽人迹。不向定中闻，那知我心寂。
题顾定之墨竹
邾经（元代）

虎头诸孙总痴绝，老安不痴乃用拙。忆在吴中写墨君，雪楮水缣每飘撇。

妙处不减文湖州，同时更有柯丹丘。眼底只今无此客，使我悒悒怀风流。

苍梧想见斑竹活，看画忽焉忧思豁。安得二老从之游，搔首凉风起天末。
月夜宿吴邦宪山馆怀关内诸子
冯昌历（明代）

跫然何处客，可是似人音。山月以为烛，松风聊作琴。

醒眠知漏永，醉墨自禅深。为语群居者，应同此夜心。
风幡亮上人游浙
释惟一（宋代）

动在风幡动在心，集云棒下已分明。
而今百越三吴去，肯听它家热碗鸣。
春晴对月
梅尧臣（宋代）

云扫鱼鳞静，天开桂魄清。
梨花监中色，杜宇昼时声。
寥落将寒食，羁离念故京。
都无惜春意，樽酒为谁倾。
厅斋消夏 其一
黄家鼎（清代）

重来正与夏相期，地僻衙荒暑不知。为筑崇祠翻祀典，欲增私不采风诗。

方忻事简同山县，渐觉时艰遍海湄。咫尺传闻侔目击，伤心人谱断肠词。
梅叟
许月卿（宋代）

梅叟真佳客，冰壶贤主人。移樽随月饮，顾典到更深。

蜡炬精神耐，梅花气象新。明朝山屋去，隐者讵能寻。
同尤延之京仲远玉壶饯客二首 其二
杨万里（宋代）

金杯玉酒沈寒冰，青李来禽尚带生。不是此间无暑气，湖风吹取过临平。
晚倚南楼
吕陶（宋代）

野情无限物无穷，一凭危楼又晚空。过雨郊原浑积翠，送春亭晚尚馀红。

烟光已属绡图上，湖影初归宝鉴中。飞鸟潜鱼应自得，倚栏小憩豁双瞳。
延平郡学有小阁予名之曰穹林云壑和叶教韵
陈宓（宋代）

雨过岚光偏澒洞，月来林影更清深。
幽禽忽坠铿然韵，便是天然绿绮琴。
张氏园庄宴集二首 其二
王慎中（明代）

展席临水曲，移樽对苑沙。翠分萦沼竹，香到围栏花。

歌转游鱼出，舞娇轻燕斜。高怀犹未歇，亭树已昏鸦。
岁暮旅怀五章 其三
姚燮（清代）

古人不我绐，即之终茫茫。卷帏看星斗，但见浮云苍。

浮云不到地，眼摄千灯光。千灯高过城，知为江上樯。

江阔雁路空，供我孤心翔。心虽无羽毛，瞬息能及乡。

俯见东海城，彻夜群生忙。吾家幸安适，御冬差有粮。
学许氏说文赠诸弟
黄庭坚（宋代）

六书章句苦支离，非复黄神太古时。
鸟迹虫纹皆有法，犹胜双陆伴儿嬉。
刘苏州以华亭一鹤远寄，以诗谢之
白居易（唐代）

老鹤风姿异，衰翁诗思深。素毛如我鬓，丹顶似君心。

松际雪相映，鸡群尘不侵。殷勤远来意，一只重千金。
正月二十日由枫桥至五{氵众}泾用东坡是日女王城诗韵
李超琼（清代）

朝来轻棹过齐门，踏遍湖东水上村。春酿余寒风有力，雪经微雨地无痕。

𣟄声此日千家肃，蔀屋何时五裤温。野岸梅花如旧约，停桡香便引诗魂。
幽事绝句
陆游（宋代）

烟畦朝斸药，雪涧夜淘丹。
仄径可曾嶮，单袍不觉寒。
【越调】寨儿令
张可久（元代）

道士王中山操琴
傍翠阴，解尘襟，婆娑小亭深又深。轸玉徽金，霞佩琼簪，一操《醉翁吟》。野猿啼雪满遥岑，玄鹤鸣风过乔林。休弹山水兴，难洗利名心。寻，何处有知音？
鉴湖即事
枕绿莎，盼庭柯，门外鉴湖春始波。白发禅和，墨本东坡，相伴住山阿。问太平风景如何，叹贞元朝士无多。追陪新令尹，邂逅老宫娥。歌，〔骤雨打新荷〕。
次韵怀古
写旧游，换新愁，玉箫寒酒醒江上楼。黄鹤矶头，白鹭汀洲，烟水共悠悠。人何在七国春秋？浪淘尽千古风流。隋堤犹翠柳，汉土自鸿沟。休，来往愧沙鸥。
山中分韵得声字
犯帝星，动山灵，怪当年钓鱼严子陵。尘世逃名，清水灌缨，笑我问长生。驾青牛自取丹经，换白鹅谁写《黄庭》？烟笼烧药火，月伴看书灯。听，林外起秋声。
西湖秋夜
九里松，二高峰，破白云一声烟寺钟。花外嘶骢，柳下吟篷，笑语散西东。举头夜色濛濛，赏心归兴匆匆。青山衔好月，丹桂吐香风。中，人在广寒宫。
湖上春晚
怕酒樽，殢诗魂，帕罗轻粉香揉泪痕。细雨纷纷，绿水粼粼，湖上马蹄尘。世间有万古青春，花前换几度游人。醉煞刘伯伦，瘦损沈休文。红杏村，杜宇怨黄昏。
鉴湖上寻梅
贺监宅，放翁斋，梅花老夫亲自栽。路近蓬莱，地远尘埃，清事恼幽怀。雪模糊小树莓苔，月朦陇近水楼台。竹篱边沽酒去，驴背上载诗来。猜，昨夜一枝开。
春晓
点落英，掩闲庭，海棠轩半帘红日影。纤手琼琼，娇语莺莺，睡起对银筝。柳花笺闲写芳情，荔枝浆微破春醒。浅斟白玉杯，低唱《紫云亭》。轻，弹一曲〔卖花声〕。
忆鉴湖
画鼓鸣，紫箫声，记年年贺家湖上景。竞渡人争，载酒船行，罗绩越王城。风风雨雨清明，莺莺燕燕关情。柳擎和泪眼，花坠断肠英。望海亭，何处越山青？
舟行感兴
愁鬓斑，怕春残，锦衣买臣何日还？好梦邯郸，别泪阳关，几度盼征鞍。为虚名消尽朱颜，掩孤篷羞见青山。矾头烟树暖，鸥外野云闲。难，能够钓鱼竿。
春思二首
曲未终，酒方浓，云收楚台十二峰。洗雨梳风，怨玉啼红，别意恨匆匆。话相思鹦鹉金笼，载离愁騕褭花骢。长天秋水远，落日暮山重。空，帘卷画堂中。喜又惊，笑相迎，倚湖山露华罗袖冷。谁惯私行？怕负深盟，偷步锦香亭。寻寻觅觅风声。潜潜等等芳情。粉墙边花弄影，朱帘下月笼明。轻，吹灭短檠灯。
次韵
你见么？我愁他，青门几年不种瓜。世味嚼蜡，尘事抟沙，聚散树头鸦。自休官清煞陶家，为调羹俗了梅花。饮一杯金谷酒，分七碗玉川茶，嗏，不强如坐三日县官衙？
题昭君出塞国
辞凤阁，盼滦河，别离此情将奈何？羽盖峨峨，虎皮驮驮，雁远暮云阔。建旌旗五百沙陀，送琵琶三两宫娥。翠车前白橐驼，雕笼内锦鹦哥。他，强似马克坡。
小隐
种药田，小壶天，伴陈抟野云闲处眠。学会神仙，老向林泉，今日是归年。芦花絮暖胜绒毡，木香亭大似渔船。曲栏边莺睍目完，小池上鹭婵娟。先，收拾下买山钱。
湖上避暑
新雨晴，晚凉生，照芙蓉玉壶秋水冷。殢酒余醒，题扇才情，避暑小红亭。雁云低银甲弹筝，蔗浆寒素手调冰。鸳鸯情未减，胡蝶梦初醒。惊，何处棹歌声？
三月三日书所见
舣画船，驻丝鞭，问谁家丽人簇管弦？柳媚芳妍，花比婵娟，风韵出天然。牡丹亭畔秋千，蕊珠宫里神仙。三月三日曲水边，一步一朵小金莲。穿，芳径坠花钿。
春思
想故人，暗销魂，阑干旧时无限春。笑语云云，图画真真，一朵楚台云。怪桃根翠袖罗裙，伴梅花檀板金樽。瘦惊腰四指，愁堕泪双痕。嗔，风雨送黄昏。
红叶
远树重，晓霜浓，染千林夜来何处风？笑我衰翁，酒借春容，暮景叹匆匆。锦模糊费尽天工，字殷勤流出皇宫。箫箫秋雨后，片片夕阳中。空，留得绣芙蓉。
送别
鸾镜单，凤箫闲，褰衣问君何日还？白玉连环，斑竹阑于，回首泪偷弹。翠模糊十二巫山，玉娉婷一曲《阳关》。芙蓉城残月落，杨柳岸晓风寒。赸，愁上宝雕鞍。
藤花歌
吴振棫（清代）

老藤广荫三亩余，乃在听事东南隅。我来霜雪正萧悴，陆槁疑是樵薪枯。

苔封石倚势盘屈，五龙纠绞根非孤。蔓延四走络高架，亿万鬼膊相枝梧。

三月四月土脉酥，一雨再雨甘醍醐。柔丝吐春换新绿，纤纤袅袅森鱼须。

烟苞露甲看渐坼，一夜脱尽青罗襦。晓晴睡足帷幕卷，紫气赩赫惊双矑。

珑玲香界宝璎珞，钩连缀系密复疏。奇芬馣𩡝试微嗅，霍然肺病今朝苏。

青钱买春作清赏，延客亟唤长须奴。惜哉地志阙未载，又无好句穷追摹。

轮囷郁崛数百载，惟供俗眼为欢娱。风尘连蹇士失职，得不与此同嗟吁。

欲求良工写万本，达之上国传通都。使知海邦有异植，耀艳实与凡葩殊。

得一知己可无恨，不须九锡为花谀。
戏答荆州王充道烹茶四首
黄庭坚（宋代）

香从灵坚垄上发，味自白石源中生。
为公唤觉荆州梦，可待南柯一梦成。
红锦袍
徐再思（元代）

那老子觑功名如梦蝶。五斗米腰懒折，百里侯心便舍。十年事可嗟，九日酒须赊。种著三径黄花，载著五株杨柳，望东篱归去也。
次韵子瞻和渊明饮酒二十首
苏辙（宋代）

人言性本静，不必林与山。
世虽有此理，知谁非妄言。
自我作归计，於今十余年。
低回轩冕中，此语愧虚传。
秋思绝句
陆游（宋代）

黄蛱蝶轻停曲槛，红蜻蜓小过横塘。
老人未肯杀风景，睡起熏笼重炷香。
安公子
晁端礼（宋代）

帝里重阳好。又对短发来吹帽。满目风光还似旧，奈樽前人老。暗忆当年，伴侣同倾倒。夸俊游、争买千金笑。到如今憔悴，恰似华胥一觉。

此恨何时了。旧游屈指愁重到。小曲深坊闲信马，掩朱扉悄悄。怎得个多情，为我传音耗。但向伊、耳边轻轻道。道近来应是，忘了卢郎年少。
为圆上人赋雪洞
德祥（元代）

禅室虚生白，居之最吉祥。了经何待月，上鬓不知霜。

宿恐云来借，寒愁火有妨。老僧接息久，无复梦华阳。
古意代友人投所知
贯休（唐代）

青松虽有花，有花不如无。贫井泉虽清，且无金辘轳。

客从远方泉，遗我古铜镜。挂之玉堂上，如对轩辕圣。

天龙睡坤腹，土蚀金鬣绿。因知燕赵佳人颜似玉，

不得此镜终不（缺一字）。
春暮
韦庄（唐代）

一春春事好，病酒起常迟。流水绿萦砌，落花红堕枝。

楼高喧乳燕，树密斗雏鹂。不学山公醉，将何自解颐。
结客少年场行
徐祯卿（明代）

雪刃亲将报不平，千金购首未分明。
醉游酒市无人识，自鬻朱门变姓名。
浮邱八景 其五 留舄亭
黄鏊（明代）

玉舄凭陵汉苑霜，何年留此跨仙羊。即看几几居东土，犹似翩翩出阜乡。
送陈户曹之官襄阳
刘克庄（宋代）

丞相曾参督府谋，郎君今复赞边筹。彼哉金谷饮长夜，去矣玉边防盛秋。

尺度岂能拘快士，功名断不在中州。习池水满堤花艳，安得相陪赋远游。
薄命女·天欲晓
和凝（五代）

天欲晓，宫漏穿花声缭绕，窗里星光少。
冷露寒侵帐额，残月光沉树杪。梦断锦帷空悄悄，强起愁眉小。
寄少卿刘翁世龙
王世贞（明代）

万死孤忠在，千秋一疏遥。主恩留大耋，天意见清朝。

泌水犹堪乐，绵田肯受招。中兴有奇事，金紫听渔樵。
袁履善惠芡实作鸡珠儿歌遗我走笔谢之
王世贞（明代）

袁君赠我鸡珠儿，为我更作鸡珠歌。使我应接不能暇，欲读废食且奈何。

问余旧游吴水隈，菱芡贴水参差开。吴中女儿娇可爱，采得鸡珠和菱卖。

当时解发林间卧，顷刻便啖三千颗。丹篚初倾历落圆，玉肌乍剥温柔露。

芳腴满中更可人，坐令莲的无精神。煮石太硬苦费齿，鸡珠自是真仙饵。

一朝失足辞渔矶，可怜方朔长苦饥。明朝神武挂冠去，知余不为莼丝归。
雪小霁，顺风过谢阳湖
杨万里（宋代）

都梁三日雪没屋，小船行水如行陆。
山阳一朝帆遇风，大船行水如行空。
昨来牵天冻得泣，买芦燎衣芦自湿。
朝来牵夫皆上船，收缆脱巾篷底眠。
楼船忽然生两翼，横飞直过阳侯国。
千村一抹片子时，四岸人家眼中失。
似闻咫尺是杨州，更数宝应兼高邮。
青天万里当径度，不堪回首都梁路。
蚕妇吟
邵曾训（清代）

姑采墙下桑，妇采陌上桑。桑叶昨嫩今日老，天气今晴昨日好。

昨蚕无粮，妇诅枯桑。邻桑沃若蚕早熟，四月新丝上杼柚。

种桑亦爱枝叶多，空抱本根奈尔何？守候蚕眠不思卧，麦秋寒觉夜难过。

蚕荒舅姑怒，蚕熟新妇苦。今年四月少晴时，蚕病家家不出丝。

新丝价长旧丝上，旧丝未赎新丝当。有丝不上身，有丝不卖人。

县官征比已赦租，家主只恐臀无肤。
挽刘公弼
王庭圭（宋代）

弟兄词赋喧场屋，晚岁乡闾誉益哗。窗下残编雕草木，壁间遗翰走龙蛇。

蜡馀几緉游山屐，书满千篇载鹿车。痛惜蒲轮迎未果，寝门来哭泪横斜。
题邑史艾方师存机轩
罗伦（明代）

艾宣昔日丹青学，写遍朝家及台閤。孤标雅操自天成，敢与诸黄较强弱。

云孙自少心孔开，挟艺过我罗浮来。一峰山人忽惊讶，笔夺造化非常才。

缅思今代老吟伯，诗载牛腰富能得。展图示我云锦章，尽是功名天上客。

金牛野老谁与论，穷经栖云锁洞门。云胡索我写长句，安得好手如右军。

诸公衮衮难趾美，空唱巴人污君耳。思君此去名愈香，何异彩凤鸣朝阳。

会当上国写御容，天子穆穆侯皇皇。
别钱筠甫三首
张耒（宋代）

原头绿尽柳初芟，落月满川风满衫。
已过寺西三十里，为君回首驻征衔。
江上晚眺书所见
李流谦（宋代）

云镕金错落，月挂玉盘盂。水退岸全缺，烟陈山欲无。

沙晴鸥并集，林暝鸟争呼。不必求摩诘，分明是画图。
凤来山
释道丘（明代）

双凤来仪拥翠微，好音和雅乐雍无。太平无象真清泰，山静犹然上古时。
秋千二首
李覯（宋代）

华郭春光欲暮时，采绳争蹴夜忘归。
佳人不道罗纨重，擬共杨花苦斗飞。
暮春感怀
谢逸（宋代）

雨退飞廉决怒云，百花净尽扫埃尘。大千沙界乾坤阔，一段江埃日月新。

浩荡烟波鲸海晚，漰腾雪浪锦城春。谁人独采南埃蕨，窗外休呼祁孔宾。
西湖泛舟入灵隐寺
林逋（宋代）

水天相映淡浟溶，隔水青山无数重。
白鸟背人秋自远，苍烟和树晚来浓。
桐庐道次七里濑，彭蠡湖间五老峰。
辍棹迟回比未得，上方精舍动疏钟。
癸巳中秋次韵答陈润珊并示江南留京诸子 其三
黄爵滋（清代）

太行秋色来天外，长啸江亭一倚栏。咫尺尚难招好友，逍遥何处揖仙官。

挥戈漫见阳乌返，挟瑟空怜夜月弹。廪粟虚糜竟何似，瓣香惭愧爇诗坛。
和陶读《山海经》
苏轼（宋代）

稚川虽独善，爱物均孔颜。
欲使蟪蛄流，知有龟鹤年。
辛勤破封蛰，苦语剧移山。
博哉无穷利，千载食此言。
太常引·青山憔悴锁寒云
刘秉忠（元代）

青山憔悴锁寒云。站路上，最伤神。破帽鬓沾尘。更谁是、阳关故人。颓波世道，浮云交态，一日一番新。无地觅松筠。看青草、红芳斗春。
冬日山居好十首 其一
舒岳祥（宋代）

冬日山居好，茅茨不漏风。山厨蒸芋栗，野径扫风蓬。

嫩酒篘初白，寒灰拨暂红。编氓吾未免，杜老屡囊空。
吴子道同兄辈尝子鹅
张昱（元代）

张旭何尝是酒徒，深烦为我作春酤。酒行天降盘中露，鹅割囊封塞上酥。

迹远五湖身既隐，醉归三径子能扶。南山远对东篱菊，除却陶家别处无。
江上愁思二首 其一
陈羽（唐代）

江上翁开门，开门向衰草。只知愁子孙，不觉生涯老。
商妇吟二首 其一
李时行（明代）

自君客淮水，十载歇欢爱。如何牛女星，犹得年年会。
忆秦娥
朱敦儒（宋代）

吴船窄。吴江岸下长安客。长安客。惊尘心绪，转蓬踪迹。

征鸿也客关河隔。孤飞万里谁相识。谁相识。三更月落，斗横西北。
寄同志
释智圆（宋代）

静院无来客，相怀日又曛。
数峰寒有雪，一榻静眠云。
几欢淳风丧，宁容俗态群。
终期一相访，对坐议新文。
初夏别墅
林表民（宋代）

池馆春方谢，连朝雨似烟。
乱荷藏睡鹭，繁木集嘶蝉。
地僻观书乐，心清得句玄。
野僧时过我，携手弄云泉。
抛球乐辞二首
徐铉（宋代）

歌舞送飞球，金觥碧玉筹。管弦桃李月，帘幕凤凰楼。

一笑千场醉，浮生任白头。

灼灼传花枝，纷纷度画旗。不知红烛下，照见彩球飞。

借势因期克，巫山暮雨归。
窦咏從淮阳军
杨亿（宋代）

名题仙籍广寒宫，负羽從军意气雄。
万石世家標国史，孔璋书气愈头风。
狂翻竹箭春波急，满酌榴花别酒空。
腰佩吴鉤衣楚製，柳堤千里跃青驄。
再次韵和酬
刘弇（宋代）

俗眼纷纷少得青，独君襟义富坻京。挥斤郢鼻时惊巧，持鼓雷坻浪费声。

正喜珠玑生咳唾，敢期茅蕝被游缨。鲰生谫谫难论报，此日方知海是瀛。
九日食糕
宋祁（宋代）

飚馆轻霜拂曙袍，糗餈花饮斗分曹。
刘郎不敢题糕字，虚负诗家一代豪。
诸城黄来公过访谈地理
法若真（清代）

得君说破紫囊筌，玉斧长挥劈野禅。自是清谈归叔度，非关读画到龙眠。

丛峰石色擎珠蕊，大海潮声乱铁泉。不识山川调药谱，一天风雨护超然。
忆王孙 与顾仲楣对弈
钱凤纶（清代）

青梅如豆又春残。燕啄飞花到画栏。午梦初回清昼闲。

爇沉檀。红子轻敲睹凤团。
次韵答邓贲斋 其二
方献夫（明代）

不道长安百万家，行窝乐事在天涯。笑来龌龊者谁子，紫陌犹矜老看花。
二月二十三日自黄冈还杭途中作
刘基（明代）

日照江边春树林，繁花乱叶感人心。花间蛱蝶漫多事，叶底杜鹃非好音。

举目山川成皓首，侧身天地一沾襟。解忧惟有尊中酒，疾病年来巳厌斟。
同冠峡
胡蛟龄（清代）

一水中盘纡，绕作羊肠曲。夹岸两苍龙，并以神力束。

飞空舞爪牙，数里势相属。饮涧喷寒泉，琤琮落碎玉。

散成轻雪花，聚入澄潭渌。跳珠偶一沾，朱炎失蒸溽。

缅彼昌黎叟，兹地蒙采录。人与境千年，美句谁能续。

孤踪幸一过，聊以资遐瞩。相戒勿题崖，庶免山灵辱。
送华子千南归
博尔都（清代）

对酒离怀且共宽，那堪匹马出长安。烟凝春草荒城暮，雨湿轻帆野渡寒。

幸有云山供过眼，祇凭僮仆劝加餐。知君不惯尘氛苦，好向清溪把钓竿。
池州和同官咏梅花 其三
张道洽（宋代）

半枯顽铁石，特地数花生。迥立风尘表，长含水月清。

屋头寒岭瘦，门外小溪横。万里今为客，相看如弟兄。
吹笛因怀友人
陈鹤（明代）

玉笛横吹入夜分，中天华月度流云。
苕川两岸春风起，飞尽梅花不见君。
望仙
徐积（宋代）

好云消尽鹤空来，一去麻姑更不回。紫府路从何处去，碧桃花向梦中开。
寓舍古木无叶
黄庚（元代）

桃李门墙万柳青，诗人茅屋独凄清。
檐前古木无春叶，可怪乐风亦世情。
寿王吉士双亲
王绂（明代）

阶下芝兰綵服鲜，堂前旬中重开筵。尊翁寿旦中秋后，阿母生朝九月前。

椿树倚云凉气好，萱花迎日晓光妍。贤郎近住瀛洲上，眷属应知总是仙。
太上皇后合端午帖子词
汪应辰（宋代）

宝殿名康寿，皇心在祝延。
愿从重五日，更阅万千年。
和李巽伯少卿新年忆行在二首 其二
王庭圭（宋代）

去国东风又一回，江村度岁亦悠哉。偶逢花向山间发，更喜人悠日下来。

破敌屡闻胡骑走，急贤当有鹤书催。内中谁进春词帖，西掖须凭大手裁。
韩木
黄补（宋代）

先生来潮南，先生一时屋。
潮南得先生，潮南千载足。
呜呼潮南俗亦淳，先生遗树今犹存。
春山二月春鸟响，游人树底罗酒尊。
尊残倚树初不语，暗觉山翁泪如雨。
山翁之泪良可怜，我生不及元和前。
元和万事已尘土，惟有嵒边留此树。
树本於人果何识，为是先生手亲植。
先生一去今几秋，嵒头满树春风浮。
风从昨夜何{左忄右刘}慓，俨似当年祛鳄色。
鳄鱼东遁不回头，一带寒江绕郡流。
郡人向晚争归舟，树与江波相对愁。
一枝春 为陆浩斋赋梅南
张炎（宋代）

竹外横枝，并栏干、试数风才一信。么禽对语，彷佛醉眠初醒。

遥知是雪，甚都把、暮寒消尽。清更润。明月飞来，瘦却旧时疏影。

东阁谩撩诗兴。料西湖树老，难认和靖。晴窗自好，胜事每来独领。

融融向暖，笑尘世、万花犹冷。须酿成、一点春腴，暗香在鼎。
次韵探梅二绝
郭印（宋代）

淡妆曾记出疏篱，岁晚南枝的皪稀。
后夜月明如破萼，暗香还是著人衣。
花石诗十一章
邓肃（宋代）

三月和风塞太空，天涯海角竞青红。
不知花卉何远近，六合内外俱春容。
送社人何龙友入试春官
欧必元（明代）

何龙友，真吾友。忆昔赵氏园，与君初握手。我年二十馀，君龄未十九。

君发与眉齐，我髯已盈口。同是贤书溢额人，我为龙尾君龙首。

乡较年来各冠军，君怀良璧逢时剖。丙午场中听鹿鸣，疋马长安陌上走。

我致君书数万言，因附青云垂不朽。蹭蹬寒窗过十年，剩却蓝衫几欲穿。

陷贼归来无寸土，一身骨立徒萧然。宗戚乡闾不复顾，云霄旧游谁见怜。

感君高谊难为匹，逢人偏把项斯传。朱提浊酒时相继，片言直当九鼎系。

摇指悠悠陌上人，友生安得如兄弟。君今砥柱障狂澜，小人非敢私怀惠。

北风十月凉飕飕，送君明光去谒帝。东方奏牍盈三千，胪唱乡云居上第。

有时选读中秘书，侍咽柏梁多应制。春风陌上马如飞，长安索书循旧例。

知君草圣已登坛，笔阵一扫龙蛇势。君不见社中李伯襄，双翼云霄起雁行。

诗名已满都人耳，閒来休沐寄江乡。首唱较君输一着，君应接武滩前黄。

同时翰苑四五辈，衣冠近独盛炎荒。丈夫致身苦不早，富贵功名如露草。

得时须及会风云，人有荣名堪自宝。世间不朽惟其三，虚羡眼前常美好。

白日西逝黄河东，倏忽少年成丑老。伸纸挥毫此送君，别离郁郁抒怀抱。

河桥有酒且尽欢，莫使朱颜易枯槁。
和林子长池上听雨韵
袁说友（宋代）

远浦鸣疏雨，平林送落晖。
霏烟青柳暗，晚霁白鸥归。
触目怀心赏，凭川念昔非。
池塘消息近，一笑莫身违。
次韵彭子长佥判二首 其一
释德洪（宋代）

我穷亲旧绝，君来殆天遣。度关一句妙，不拨机自转。

令人意颓然，盎如醉黎衍。新诗丽吴姬，雾鬓风前卷。

细看发豪放，川奔惊地喘。才高那可妒，默念耳自反。

不禁数馀年，三眠蚕欲茧。思君谁与同，月度微云浅。
题归菴
吕祖谦（宋代）

云壁开苍峡，风林卷翠涛。
诸松皆老大，一嶂独孤高。
发兴虽公等，寻幽许我曹。
秋光端可赋，不是楚人骚。
腊月八日以青布寿稚女月仙
程敏政（明代）

愿儿从此寿无涯，一疋青缣致老怀。珍重莫嫌爷礼薄，他年留取配荆钗。
珥江驿口占八首 其三
林弼（明代）

小卒横挑丈二殳，褒衣长帽似臞儒。当街一喝人争避，如此威狞更有无。
御筵送邓王
徐铉（宋代）

禁里秋光似水清，林烟池影共离情。暂移黄阁只三载，

却望紫离都数程。满座清风天子送。随车甘雨郡人迎。

绮霞阁上诗题在，从此还应有颂声。
念奴娇（再和）
刘克庄（宋代）

梦中忘却，已闲退、谏草犹藏怀袖。文不会、铺张粉饰，武又安能袖守。秃似葫芦，辣于姜桂，衰飒同蒲柳。没安顿处，不如归去丘首。

岁晚筋力都非，任空花眩眼，枯杨生肘。客举前修三数个，待与刘君为寿。或号憨郎杨朴，或称钝汉玉川，或自呼聱叟次山。一篇齐物，读时咽以卮酒。
送陈吏部还朝
陆游（宋代）

邂逅稽山许揽须，尘埃时得近冰壶。
不辞我老鸡豚社，且喜公归樱笋厨。
满室琴书怀燕几，一川风雨送行舻。
勉哉早了功名债，要画骑牛第二图。
初至泰郡望岱作
纪迈宜（清代）

白云萦山腰，城郭附山足。出城一回眺，云散峰可瞩。

磴道何盘纡，迢迢上空曲。阴晴景则殊，峰峰互相续。

阴崖积铁黑，晴峦淡蛾绿。中敞玉女居，金碧炫人目。

我闻古玉检，俯拾犹可读。安得陟其巅，林间踏白鹿。
鹧鸪天
佚名（宋代）

落花凝恨夕阳中。
题蜀州修觉寺
宋祁（宋代）

蜀嶂纷重沓，祇园隐寂寥。
花供法界雨，江助梵音朝。
海水闻钟下，天风引磬遥。
少陵佳句后，物色付吾僚。
李叔度与儿曹谈理道余窃听而记以一诗
曾丰（宋代）

天地未分先立经，自吾道外岂常情。
伊周孔子直方大，尧舜文王纯粹精。
新犊生时无次刺，白羊熟后可纵横。
有言终与一为二，予欲无言是混成。
趋郡回
姜特立（宋代）

老去犹趋府，往来添客愁。
丹枫渔舍晚，花麦野田秋。
红夷剑歌
孙元衡（清代）

海潮迅澓千丈波，宝剑出匣悲风多。剑身三尺菖蒲叶，文成蝌蚪星辰罗。

耿耿光明拖疋练，潢潢气势翻长河。绕膝柔如弓抱月，铮然脱手锵鸣珂。

壮士斫石迸阴火，应声解物无延俄。寒灯照夜老蛟泣，冷雨入屋神龙歌。

长须遗民向我说，儿时丧乱沦于倭。长历荷兰诸绝国，酷嗜长剑情靡他。

蕃禁例同盗神器，得此逋窜遭蹉跎。渡海中流鬼物夺，雷公电母频撝诃。

归向中原乃拂拭，照见头发霜为皤。良工导我开生面，千金装饰十年磨。

佩之邪心除已尽，世人不敢轻摩挲。我有墨兵久不用，睹此神物心平和。

愿见圣人舞干羽，喜逢宇内销兵戈。遗民掀髯发长啸，太平对此将如何。

万事不平今已矣，掉头蹈海双滂沱。
点绛唇
仇远（元代）

千里平阑，水天低处山无数。断城孤树。城外人来去。

欲问青鸾，城城随烟雾。空怀古。巴山何处。自翦镫听雨。
早梅
郑上村（宋代）

纷纷蜂蝶莫教知，竹外疏花一两枝。
待得枝头春烂熳，便如诗到晚唐时。
暇日弄笔戏书三首 其三
陆游（宋代）

胸怀几云梦，形骸一槁木。虽客长安城，未始忘退缩。

古来豪杰士，强半死空谷。耐事勿动心，贫贱岂汝独。
夏日即事
林逋（宋代）

石枕凉生菌阁虚，已应梅润入图书。
不辞齿发多衰病，所喜林泉有隐居。
粉竹亚梢垂宿露，翠荷差影聚游鱼。
北窗人在羲皇上，时为渊明一起予。
过海联句
贾岛（唐代）

沙鸟浮还没，山云断复连。(高丽使)
棹穿波底月，船压水中天。(贾岛)
久雨坏墙园蔬尽压怅然成诗
刘基（明代）

晚岁逼豺狼，漂摇去乡土。
囊橐罄留储，釜甑恒若窳。
开畦种蔬菜，拨借荷地主。
晨兴率童稚，树艺躬伛偻。
瓠实正累离，茄花亦争吐。
鱼肉方绝交，恃此当醢脯。
悲风吹江干，浩荡十日雨。
幽泉涌阴窦，高墉拆修堵。
苍蔓压泥沙，朱苞埋宿莽。
凄凉紫芝英，乃与朝菌腐。
数奇值时危，一饱不敢取。
天地有穷愁，每望贫家聚。
青苔满颓墙，日暮空倚柱。
家兄远宦粤东今秋六十初度敬寄 其二
冯廷工（清代）

陴足情尤重，同怀予二人。流光六十载，别后卅余春。

瘴海怜今日，衰年异壮辰。相期归计早，无用苦家贫。
次韵文殊五言
刘子翚（宋代）

小雨贻新句，端如印印泥。
凝眸方过鸟，倚杖忽横溪。
老态犹堪强，真豪已觉低。
钟声隔林寺，惭愧有幽栖。
上巳不赴金明集招邻几谈
刘敞（宋代）

楼船旗鼓飏春风，曲水浮觞一醉同。穷巷谁怜车马绝，萧条相对两衰翁。
念奴娇五首 其四
高士奇（清代）

梧桐秋老，正西风吹动，川原初萧。露冷天空乡思远，惆怅故园松菊。

箬泽鱼肥，乌程酒美，手破新橙绿。扁舟草履，何妨杂处樵牧。

几载待漏东华，凤凰池上，应制诗频促。此去晓风杨柳岸，别是一篇题目。

水满横塘，云连翠崦，处处供游目。城南相送，为君引满击筑。
莲塘驿
罗隐（唐代）

莲塘馆东初日明，莲塘馆西行人行。隔林啼鸟似相应，

当路好花疑有情。一梦不须追往事，数杯犹可慰劳生。

莫言来去只如此，君看鬓边霜几茎。
李倅生辰三首
陈棣（宋代）

心览冲虚厌物波，樽前肯听雪儿歌。
能捐伐性婵娟斧，不必樛枝号养和。
题奚彦礼所藏画四首 其一 凤凰
徐庸（明代）

双凤𡄸𡄸向日鸣，羽毛五色著文明。盛时一出为祥瑞，四海从今永太平。
阮山寺
陈伯康（明代）

阮郎旧隐青山里，故宅如今是佛家。似有天人散花雨，若为溪佛饭胡麻。

南湖秀色明春树，西崦晴光剩晚霞。老衲每谈因果事，红尘沧海使人嗟。
重阳后送谨常兄之符离
陈渊（宋代）

岭外分携处，离觞话远途。黄花看不足，寒雁去何孤。

农圃非吾业，衣冠本世儒。应当慎行止，无使世氛污。
寄题北海文举堂
苏过（宋代）

巨君窃汉玺，如取鸿毛轻。孟德老且死，不见奸业成。

乃知朝无老，谁惮百公卿。一夫能仗节，介然屹长城。

忠义国所托，安危与之并。吾于文举见，坐折奸邪萌。

谁能搏猛虎，乃用尺箠婴。义气横宇宙，不烦尺寸兵。

悲哉天所坏，一木难扶倾。枭鸾不两立，夫子安得生。

中原竟分裂，三姓鼎足争。当知千载后，高名独峥嵘。

使君定不凡，论友古豪英。作堂追馀烈，岂祇求空名。

废卷屡叹息，孤忠谁发明。玉石痛俱烬，鲸鲵脱诛烹。

嗟余志谬懦，怒发犹冲缨。九原不可作，涕泪徒纵横。
书楼
司马光（宋代）

使君有书癖，记览浩无涯。
况此孤楼迥，端无外物哗。
横肱欹曲几，搔首落乌纱。
此趣人谁识，长吟窗日斜。
六月十二日过笑庵道人颇出近诗二首 其一
周紫芝（宋代）

无人与作绣川游，共看荷花一雨秋。乞得道人三昧句，破除千斛庾郎愁。
狂夫
刘叉（唐代）

大妻唱舜歌，小妻鼓湘瑟。狂夫游冶归，端坐仍作色。

不读关雎篇，安知后妃德。